**PRANEŠIMAS ŽINIASKLAIDAI**

**2025 02 25, Vilnius**

**Prasidėjo antro „Bastionų namų“ etapo statybos: Klaipėdos centre – daugiau nei 150 naujų butų**

Nekilnojamojo turto plėtros įmonė „Eriadas“ Klaipėdos centre pradeda statyti antrąjį „Bastionų namų“ etapą, kuriame jau galima įsigyti 151 butą su daline apdaila. Iš viso šiame etape iškils trys A++ klasės gyvenamieji namai, kurios užbaigti numatoma 2026 m. II ketv.

Greta baigiamas įrengti pirmasis „Bastionų namų“ etapas, kurį sudaro du A++ klasės gyvenamieji namai.

„Eriado“ vadovė Vita Žutautaitė sako, kad Bastionų namų projektas sprendžia naujo kokybiško gyvenamojo būsto Klaipėdos centre problemą ir prisideda prie miesto sutvarkymo.

„Anksčiau apleista teritorija yra sparčiai tvarkoma, darniai įsilieja į Klaipėdos centro aplinką ir suteikia jam daugiau gyvybės. Pirkėjai vertina ir išskirtinę šio projekto vietą pačioje miesto širdyje, kur viskas pasiekiama pėsčiomis arba viešuoju transportu“, – kalba V. Žutautaitė.

„Eriadas“ jau pradėjo tvarkyti dalį „Bastionų namus“ juosiančios Gluosnių gatvės ir Gluosnių skersgatvio. Duobėtus užmiesčio kelius primenanti atkarpa asfaltuojama, joje bus nutiesti šaligatviai bei dviračių takai, įrengtos bendro naudojimo parkavimo vietos bei gatvės apšvietimas. Ateityje planuojama etapais rekonstruoti visą Gluosnių gatvę ir skersgatvį, o sutvarkytos Danės prieigos taps visiems miestiečiams patrauklia rekreacine zona.

„Bastionų namai“ kyla beveik 4 hektarus apimančioje teritorijoje, patenkančioje į Klaipėdos senamiesčio zoną ir besiribojančioje su buvusių bastionų įtvirtinimais. Skaičiuojama, jog, užbaigus „Bastionų namų“ statybas, čia apsigyvens apie 2 tūkst. žmonių.

Iš viso „Bastionų namų“ projekte suplanuoti 6 skirtingą architektūrinę išraišką turintys kvartalai, juose bus pastatyta 15 gyvenamųjų namų.

**Apie UAB „Eriadas“**

UAB „Eriadas“ yra nekilnojamojo turto plėtros įmonė, sėkmingai vystanti įvairių erdvių projektus ir nuo 2003 metų sukaupusi didelę patirtį nekilnojamojo turto plėtojimo, statybų valdymo bei techninės priežiūros srityse. UAB „Eriadas“ yra viena iš didžiausių nekilnojamojo turto vystytojų Lietuvoje ir pirmaujanti statybos valdymo įmonė Vakarų Lietuvoje.

**Kontaktai žiniasklaidai:**

Daiva Selickaitė

„Salve Agency“ projektų direktorė

Mob. +370 686 85 906

El. paštas daiva@salveagency.lt